

**REPUBLIKA HRVATSKA**

**DUBROVAČKO-NERETVANSKA ŽUPANIJA**

**OPĆINA TRPANJ**

**OPĆINSKO VIJEĆE**

Temeljem odredbe članka 14. stavak 1. Zakona o proračunu (Narodne novine« broj 87/08 i 136/12) i članka 30. Statuta Općine Trpanj (Službeni glasnik Dubrovačko-neretvanske županije broj 6/13, 14/13 i 7/18), Općinsko vijeće Općine Trpanj, na svojoj 12. sjednici, održanoj dana 23. prosinca 2018. Godine, donijelo je

**ODLUKU**

**o izvršenju Proračuna Općine Trpanj za 2019. godinu**

1. OPĆE ODREDBE

Članak 1.

Ovom Odlukom uređuje se struktura prihoda i primitaka te rashoda i izdataka Proračuna Općine Trpanj za 2019. godinu (u daljnjem tekstu: Proračun), njegovo izvršavanje, opseg zaduživanja i jamstva, upravljanje financijskom i nefinancijskom imovinom, prava i obveze korisnika proračunskih sredstava, te druga pitanja u izvršavanju Proračuna.

Članak 2.

Proračun se sastoji od općeg i posebnog dijela. Opći dio Proračuna čini Račun prihoda i rashoda.

U Računu prihoda i rashoda iskazuju se prihodi po izvorima i vrstama te rashodi po vrstama i osnovnim namjenama.

Posebni dio Proračuna sadrži raspored svih rashoda i izdataka po nositeljima, korisnicima, programima i aktivnostima, odnosno projektima.

Članak 3.

Stvarna naplata prihoda nije ograničena procjenom prihoda u Proračunu. Iznosi izdataka smatraju se maksimalnim svotama, tako da stvarni izdaci Općine Trpanj (u daljnjem tekstu: Općine) ne smiju biti veći od planiranih.Stvarni rashodi i izdaci Općine Trpanj u 2019. godini, sukladno ovom Proračunu ne smiju biti veći od 9.722.500,00 kuna.

II. IZVRŠENJE PRORAČUNA

Članak 4.

Za planiranje i izvršenje proračuna Općinski načelnik odgovoran je Općinskom vijeću kojeg izvještava na način propisan Zakonom o proračunu.

Sredstva iz Proračuna osiguravaju se korisnicima u njegovom posebnom dijelu i do visine utvrđene u posebnom dijelu.

Proračunska sredstva smiju se koristiti samo za namjene utvrđene proračunom i do visine utvrđene u posebnom dijelu.

Članak 5.

Ako tijekom godine dođe do znatnije neusklađenosti planiranih prihoda i izdataka Proračuna, njegovo uravnoteženje, odnosno preraspodjela sredstava između korisnika proračuna, predložit će se Općinskom vijeću donošenje izmjena i dopuna Proračuna.

Članak 6.

Plaćanje predujma moguće je samo iznimno po prethodnom odobrenju od strane Općinskog načelnika.

Članak 7.

Korištenje proračunskih sredstava posebnog dijela Proračuna ovisit će o visini i dinamici ostvarenja prihoda Proračuna, s tim da će prioritet imati materijalni izdaci tijela Općine, Jedinstvenog upravnog odjela, društvenih djelatnosti i komunalnog sustava.

Glede neravnomjerne dinamike priliva sredstava Općinski načelnik može samostalno utvrđivati prioritete izmirenja proračunskih izdataka.

Članak 8.

Općinsko vijeće Općine utvrđuje visinu koeficijenta za obračun plaće djelatnika Jedinstvenog upravnog odjela.

Općinski načelnik odobrava korištenje sredstava za isplatu plaća, naknada, potpora i drugih materijalnih prava djelatnika.

Članak 9.

Odluku o zaduživanju Općine i davanju jamstva donosi Općinsko vijeće sukladno Zakonu.

Članak 10.

Pravna osoba u većinskom izravnom ili neizravnom vlasništvu Općine kao i ustanova čiji je osnivač Općina smije se zaduživati samo uz suglasnost Općinskog vijeća, sukladno zakonu.

Članak 11.

Korisnici proračuna ne mogu preuzimati obveze na teret proračunskih sredstava iznad novčanog iznosa koji im je raspoređen u Posebnom djelu Proračuna.

Članak 12.

Sredstva za tekuće izdatke (osim za održavanje objekata i opreme) korisnika Proračuna izvršavat će se u približnim dvanaestinama godišnjeg plana, u skladu s likvidnim mogućnostima Proračuna.

Članak 13.

Korisnici Proračuna ne mogu ugovarati avansno plaćanje isporuka i usluga.

Članak 14.

Za izvršenje Proračuna u cjelosti je odgovoran Općinski načelnik. Naredbodavac za izvršavanje proračuna u cijelosti je Općinski načelnik.

Članak 15.

Financijske obveze koje ne budu podmirene do 31. 12. 2019. godine podmirit će se iz namjenski odobrenih sredstava Proračuna za 2020.godinu. O viškovima prihoda ostvarenih u 2019. godini odlučuje Općinsko vijeće.

Članak 16.

Općinski načelnik izrađuje polugodišnji izvještaj o izvršenju Proračuna Općine za prvo polugodište 2019. godine do 5. rujna 2019. godine i podnosi ga Općinskom vijeću na usvajanje do 15. rujna 2019. godine.

Članak 17.

Općinski načelnik izrađuje godišnji izvještaj o izvršenju Proračuna Općine za 2019. godinu i podnosi ga Općinskom vijeću na usvajanje do 1. lipnja 2020. godine.

Članak 18.

Korisnici proračuna obvezni su podnijeti izvješće o namjenski utrošenim sredstvima za 2019. godinu i dostaviti ga Jedinstvenom upravnom odjelu do 29. veljače 2020. godine.

Članak 19.

Jedinstveni upravni odjel ima pravo nadzora nad financijskim, materijalnim i računovodstvenim poslovanjem korisnika proračuna te nad zakonitošću i svrsishodnom uporabom proračunskih sredstava.

Korisnici proračuna su obvezni dati sve potrebite podatke, isprave i izvješća koja se od njih traže.

Ako se prilikom vršenja proračunskog nadzora ustvrdi da su sredstva bila upotrijebljena protivno zakonu ili Proračunu, izvijestit će se Općinsko vijeće i poduzeti mjere da se nadoknade tako utrošena sredstva ili će se privremeno obustaviti isplata sredstava na stavki s kojih su sredstva bila nenamjenski utrošena.

1. PRIJELAZNE I ZAVRŠNE ODREDBE

Članak 20.

Ova Odluka stupa na snagu danom donošenja, a primjenjivat će se od 01. siječnja 2019.godine i objavit će se u Službenom glasniku Dubrovačko-neretvanske županije.

Klasa: 400-08/18-01/01

Ur. broj: 2117/07-01/01-18-02

Trpanj, 23. prosinca 2018.godine

Predsjednik Općinskog vijeća

*Josip Nesanović v.r.*